Pean ennast muusikuks, kes huvitub põnevast heliloomingust ja sellega seonduvatest väljakutsetest. Ärge saage valesti aru – ka lihtne poplugu võib olla väga põnev ning selle edukas esitamine või produtseerimine suur väljakutse.
Olen lõpetanud Heino Elleri nimelise Tartu muusikakooli klassikalise klaveri erialal ning hiljem Georg Otsa nimelise Tallinna muusikakooli pop-jazz klaveri erialal. Hindan kõrgelt ka koorimuusikat ning meeldib tegeleda omal käel kitarrimänguga.
Vabakutselise muusikuna olen töötanud üle kümne aasta ning sel ajal osalenud paljudes huvitavates projektides, koosseisudes ning sattunud väga põnevatesse esinemiskohtadesse üle maailma. Klaveri õpetamisega (eelkõige just rütmimuusika klaver) olen tegelenud tänaseks üle 5 aasta.
Mind võib kohata musitseerimas mitmetes lokaalides ja restoranides, pulmades ja tseremooniatel, bankettidel ning muudel eraüritustel.